3.  การประกอบธุรกิจของแต่ละสายผลิตภัณฑ์

(1) ลักษณะผลิตภัณฑ์

1.  แผ่นเอ็มดีเอฟ

ผลิตภัณฑ์หลักของบริษัทคือ แผ่นเอ็มดีเอฟ ซึ่งจัดเป็นผลิตภัณฑ์ประเภทแผ่นใยไม้อัด (Fiber board)
ที่ได้จากการนำเส้นใย (Fibre) ของไม้หรือพืชที่มีเส้นใย เช่น ยูคาลิปตัส ยางพารา กระถิน
เป็นต้น นำมาผสมกับสารยึดเกาะ (Urea Formaldehyde Resin)
แล้วจึงอัดเป็นแผ่นให้เป็นเนื้อเดียวกัน และมีความหนาแน่นสูงเท่ากันตลอดทั้งแผ่น

แผ่นใยไม้อัดแบ่งออกเป็น 2 ประเภทตามลักษณะความหนาแน่น คือ แผ่นใยไม้อัดชนิดอัดแน่น
และแผ่นใยไม้อัดชนิดไม่อัดแน่น แผ่นใยไม้อัดที่นิยมใช้กันในปัจจุบันเป็นแผ่นใยไม้อัดแน่น ได้แก่
แผ่นใยไม้อัดแข็ง (Hard Board) ซึ่งเป็นแผ่นใยไม้อัดชนิดความหนาแน่นสูง และแผ่นเอ็มดีเอฟ
ซึ่งเป็นแผ่นใยไม้อัดชนิดความหนาแน่นปานกลาง แผ่นเอ็มดีเอฟ
เป็นผลิตภัณฑ์ที่มีคุณสมบัติใกล้เคียงไม้ธรรมชาติ สามารถตัดตกแต่ง ตอกตะปู
แต่งขอบและทำลิ้นร่องได้ทำให้สามารถนำไปใช้งานแทนไม้ธรรมชาติได้อย่างกว้างขวางทั้งในอุตสาหกรรมวัสดุก่อสร้าง
งานตกแต่ง การผลิต เครื่องใช้ในครัวเรือน เช่น พื้น บัว วงกบ ผนังห้อง ประตู
ตลอดจนการผลิตเฟอร์นิเจอร์หรือส่วนประกอบของเฟอร์นิเจอร์ เช่น ตู้ เตียง เครื่องใช้สำนักงาน
นอกจากนี้แผ่นเอ็มดีเอฟ ยังถูกนำไปทำของเล่น ของชำร่วย กรอบรูป

แผ่นเอ็มดีเอฟ ของบริษัทผลิตจากไม้ยางพาราอันเป็นพืชเศรษฐกิจที่สำคัญชนิดหนึ่ง
โดยไม้ยางพาราที่ใช้เป็นกิ่งก้าน รวมทั้งส่วนที่เหลือของลำต้นที่ถูกตัดโค่นเพื่อผลิตไม้ยางพาราแปรรูป
ตลอดจนไม้ส่วนที่เหลือจากการแปรรูป จึงนับเป็นการใช้ทรัพยากรธรรมชาติอย่างมีประสิทธิภาพสูงสุด
แผ่นเอ็มดีเอฟ ที่บริษัทผลิตได้มีความหนาแน่นระหว่าง 740 - 830 กิโลกรัมต่อลูกบาศก์เมตร
มีผิวเรียบทั้ง 2 ด้านปัจจุบันบริษัทผลิตแผ่นเอ็มดีเอฟ ขนาดกว้างยาว 4 x 8 ฟุต
และมีขนาดความหนาต่างๆตามความต้องการของตลาด

สำหรับแผ่นเอ็มดีเอฟปิดผิว ผลิตโดยการนำแผ่นเอ็มดีเอฟ ไปปิดผิวด้วยวัสดุต่างๆ เช่น แผ่นไม้บาง
(Wood Veneer) ซึ่งได้มาจากไม้สักท่อน และไม้ยางท่อน
ทำให้ลักษณะภายนอกเหมือนแผ่นไม้ธรรมชาติหรือกระดาษพีวีซี เมลามีน
ซึ่งจะทำให้มีสีและลวดลายต่างๆ โดยมีขนาดกว้างยาว 4 x 8 ฟุต และมีความหนาตั้งแต่ 2.6 ถึง
25 มิลลิเมตร

2.  แผ่นปาร์ติเกิ้ล

แผ่นปาร์ติเกิ้ลเป็นผลิตภัณฑ์ที่ได้จากไม้ยางพาราเช่นเดียวกับแผ่นเอ็มดีเอฟ
ต่างกันที่แผ่นปาร์ติเกิ้ลได้จากการนำไม้ชิ้นเล็กๆมาอัดติดกันโดยใช้สารยึดเกาะ (Urea
Formaldehyde Resin) เป็นตัวเชื่อมโครงสร้างของแผ่นปาร์ติเกิ้ล
ชั้นบนและชั้นล่างจะเป็นชิ้นไม้ละเอียด ส่วนชั้นกลางจะเป็นชิ้นไม้หยาบ
ทำให้แผ่นปาร์ติเกิ้ลไม่เหมาะกับการยึดติดด้วยตะปู และไม่สามารถตกแต่งขอบ
หรือทำลิ้นร่องบนผิวได้ บริษัทในกลุ่มวนชัยที่ผลิตแผ่นปาร์ติเกิ้ล ได้แก่บริษัท ปาร์ติเกิ้ล แพลนเนอร์
จำกัด และบริษัท วนชัย พาเนล อินดัสทรี่ส์ จำกัด ซึ่งเป็นบริษัทย่อยที่บริษัทถือหุ้นทั้งหมด
แผ่นปาร์ติเกิ้ลที่ผลิตจะมีความกว้างยาว 4 x 8 ฟุต มีความหนาตั้งแต่ 6 ถึง 35 มิลลิเมตร

สำหรับแผ่นปาร์ติเกิ้ลปิดผิวจะผลิตโดย บริษัท วนชัย กรุ๊ป จำกัด (มหาชน) , บริษัท วนชัย พาเนล
อินดัสทรี่ส์ จำกัด โดยการนำแผ่นปาร์ติเกิ้ลมาปิดผิวด้วยวัสดุปิดผิวเช่น กระดาษ พีวีซี เมลามีน
โดยมีสีและลวดลายต่างๆ แผ่นปาร์ติเกิ้ลปิดผิวที่ผลิตมีขนาดกว้างยาว 4 x 8 ฟุต มีความหนาตั้งแต่
9 ถึง 35 มิลลิเมตร

แผ่นปาร์ติเกิ้ลโดยทั่วไปถูกนำไปใช้ในอุตสาหกรรมวัสดุก่อสร้างและตกแต่ง เช่น ประตู ผนัง ฝ้า พื้น
การผลิตเฟอร์นิเจอร์ เช่น ตู้ เตียง โต๊ะ เครื่องใช้สำนักงาน
นอกจากนี้แผ่นปาร์ติเกิ้ลยังถูกนำไปผลิตเป็นตู้ลำโพง

3.  แผ่นผิวประตูลูกฟัก

แผ่นผิวประตูลูกฟักเป็นผลิตภัณฑ์ที่ผลิตโดย บริษัท วนชัย กรุ๊ป จำกัด (มหาชน)
ซึ่งเป็นผลิตภัณฑ์ประเภทแผ่นใยไม้อัด (Fiber Board) เช่นเดียวกันกับแผ่นเอ็มดีเอฟ
ต่างกันที่ขบวนการอัด และแผ่นผิวประตูลูกฟักสามารถอัดออกมาได้หลายรูปแบบ
และลวดลายตามแบบแม่พิมพ์ แผ่นผิวประตูลูกฟักจะมีขนาดมาตรฐานกว้าง 70 80 และ 90 ซม.ยาว
200 ซม. หนา 3.5 มม.

โดยแผ่นผิวประตูลูกฟักจะสามารถนำไปผลิตต่อเป็นบานประตูลูกฟักโดยบริษัทที่ซื้อแผ่นผิวประตูลูกฟักนำไปประกอบเข้ากับโครงประตูและกระดาษรังผึ้ง
ใช้แทนบานประตูไม้ธรรมชาติได้เป็นอย่างดี และมีลวดลายที่สวยงาม
มีน้ำหนักพอเหมาะสะดวกต่อการติดตั้งและดูแลรักษา

4. แผ่นไม้พื้นสำเร็จรูป

เป็นผลิตภัณฑ์ของบริษัท วนชัย กรุ๊ป จำกัด (มหาชน)
ผลิตโดยกรรมวิธีนำไม้มาบดละเอียดจนเป็นเส้นใย นำมาผสมเรซิน อัดด้วยความร้อนและแรงดันสูง
เป็นผลิตภัณฑ์ที่เรียกว่า HDF board (High Density Fiberboard) ซึ่งทนต่อแรงกดทับ
เป็นพื้นไม้ที่แข็งแกร่ง มีความทนทานสูง สามารถป้องกันแมลงต่าง ๆ สามารถป้องกันความชื้น
จึงหมดปัญหาเรื่องไม้พองหรือบิดตัว ทั้งยังมีการเคลือบผิวหน้าด้วย Overlaying Film
ป้องกันการขูดขีดและแรงกดกระแทกทุกชนิด สีไม่ซีดจาง สามารถทำความสะอาดได้ง่าย

5. กาวยูเรียฟอร์มัลดีไฮด์

กาวยูเรียฟอร์มัลดีไฮด์เป็นผลิตภัณฑ์ของบริษัท วนชัย เคมีคอล อินดัสทรี่ส์ จำกัด
เพื่อใช้เป็นตัวยึดประสานเส้นใยไม้ (wood fiber) ชิ้นไม้ (flake) ให้ยึดติดเป็นแผ่นใยไม้อัด
(Fiberboard) และแผ่นชิ้นไม้อัด (Particle board) ตามลำดับ
นอกจากจะเป็นตัวยึดประสานแล้ว กาวยูเรียฟอร์มัลดีไฮด์
ยังมีส่วนที่ทำให้แผ่นไม้มีความแข็งแรงตามคุณสมบัติสากล กาวยูเรียฟอร์มัลดีไฮด์
ผลิตจากการนำยูเรียและฟอร์มัลดีไฮด์ มาผสมกันเป็นหลัก ในอัตราส่วนตามความเข้มข้นที่ต้องการ
และเพิ่มเติมสารเคมีที่สำคัญอื่น ๆ ลงไป ขบวนการผลิตของบริษัท วนชัย เคมีคอล อินดัสทรี่ส์ จำกัด
ได้เริ่มผลิตจากการนำเมธานอลมาผ่านขบวนการผลิตให้เป็นฟอร์มัลดีไฮด์ ก่อนที่จะนำไปผสมกับยูเรีย
กาวยูเรียฟอร์มัลดีไฮด์ ที่ทางบริษัท ฯ ผลิตมีหลายชนิด เช่น Free formaldehyde สูง Free
formaldehyde ต่ำ ทนความชื้นสูง เป็นต้น
เพื่อให้สามารถเลือกใช้กับทั้งแผ่นใยไม้อัดและแผ่นชิ้นไม้อัดได้หลายคุณภาพ

สิทธิหรือข้อจำกัดในการประกอบธุรกิจ

สิทธิประโยชน์จากการส่งเสริมการลงทุน

1)  บริษัท วนชัย เคมีคอล อินดัสทรี่ส์ จำกัด

1.1 ) ได้รับบัตรส่งเสริมการลงทุน เลขที่ 1171(2)/2546 ลงวันที่ 9 เมษายน 2546
จากคณะกรรมการส่งเสริมการลงทุนและได้รับสิทธิประโยชน์ ตามพระราชบัญญัติส่งเสริมการลงทุน
พ.ศ. 2520 (โครงการขยายกำลังการผลิต Formaldehyde และ Urea Formaldehyde
Resin ) สิทธิประโยชน์ที่ได้รับและเงื่อนไข อาทิเช่น

-   ให้ได้รับยกเว้นภาษีเงินได้นิติบุคคล
    สำหรับกำไรสุทธิที่ได้จากการประกอบกิจการที่ได้รับส่งเสริมรวมกันไม่เกินร้อยละ 100
    ของเงินลงทุนไม่รวมค่าที่ดินและทุนหมุนเวียนมีกำหนดเวลา 8 ปีนับ
    แต่วันที่เริ่มมีรายได้จากการประกอบกิจการนั้น

-   ให้ได้รับยกเว้นไม่ต้องนำเงินปันผลจากกิจการที่ได้รับการส่งเสริม
    ซึ่งได้รับยกเว้นภาษีเงินได้นิติบุคคลไปรวมคำนวณเพื่อเสียภาษีเงินได้ตลอดระยะเวลาที่ได้รับการส่งเสริม

-   บริษัทจะต้องตั้งโรงงานในนิคมอุตสาหกรรมตะวันออก จังหวัดระยอง ภายในระยะเวลา 15 ปี
    นับแต่วันเปิดดำเนินการจะย้ายโรงงานไปตั้งในท้องที่อื่นมิได้

1.2) ได้รับบัตรส่งเสริมการลงทุน เลขที่ 1016(2) /2548 ลงวันที่ 13 มกราคม 2548
จากคณะกรรมการส่งเสริมการลงทุนและได้รับสิทธิประโยชน์ ตามพระราชบัญญัติส่งเสริมการลงทุน
พ.ศ. 2520 (โครงการผลิต Melamine Impregnated Paper)
สิทธิประโยชน์ที่ได้รับและเงื่อนไข อาทิเช่น

-   ให้ได้รับยกเว้นภาษีเงินได้นิติบุคคล
    สำหรับกำไรสุทธิที่ได้จากการประกอบกิจการที่ได้รับส่งเสริมรวมกันไม่เกินร้อยละ 100
    ของเงินลงทุนไม่รวมค่าที่ดินและทุนหมุนเวียนมีกำหนดเวลา 8 ปีนับ
    แต่วันที่เริ่มมีรายได้จากการประกอบกิจการนั้น

-   ให้ได้รับยกเว้นไม่ต้องนำเงินปันผลจากกิจการที่ได้รับการส่งเสริม
    ซึ่งได้รับยกเว้นภาษีเงินได้นิติบุคคลไปรวมคำนวณเพื่อเสียภาษีเงินได้ตลอดระยะเวลาที่ได้รับการส่งเสริม

-   บริษัทจะต้องตั้งโรงงานในนิคมอุตสาหกรรมตะวันออก จังหวัดระยอง ภายในระยะเวลา 15 ปี
    นับแต่วันเปิดดำเนินการจะย้ายโรงงานไปตั้งในท้องที่อื่นมิได้

2) บริษัท วนชัย พาเนล อินดัสที่ส์ จำกัด

2.1 ) ได้รับบัตรส่งเสริมการลงทุน เลขที่ 1485/2539 ลงวันที่ 8 กรกฎาคม 2539
จากคณะกรรมการส่งเสริมการลงทุนและได้รับสิทธิประโยชน์ ตามพระราชบัญญัติส่งเสริมการลงทุน
พ.ศ. 2520 สิทธิประโยชน์ที่ได้รับและเงื่อนไข อาทิเช่น

-   ให้ได้รับยกเว้นภาษีเงินได้นิติบุคคลสำหรับกำไรสุทธิจากการประกอบกิจการ มีกำหนดเวลา 8
    ปีนับแต่วันที่เริ่มมีรายได้จากการประกอบกิจการนั้น

-   ให้ได้รับยกเว้นไม่ต้องนำเงินปันผลจากกิจการที่ได้รับการส่งเสริม
    ซึ่งได้รับยกเว้นภาษีเงินได้นิติบุคคลไปรวมคำนวณเพื่อเสียภาษีเงินได้ตลอดระยะเวลาที่ได้รับการส่งเสริม

-   บริษัทจะต้องตั้งโรงงานในท้องที่จังหวัดสุราษฏร์ธานี ภายในระยะเวลา 15 ปี
    นับแต่วันเปิดดำเนินการจะย้ายโรงงานไปตั้งในท้องที่อื่นมิได้
    เว้นแต่จะได้รับอนุญาตจากคณะกรรมการ

บริษัท วนชัย พาเนล อินดัสทรี่ส์ จำกัด
มีรายได้จากกิจกรรมที่ได้รับการส่งเสริมการลงทุนดังกล่าวเมื่อวันที่ 3 สิงหาคม 2541

สิทธิประโยชน์ตามบัตรส่งเสริมการลงทุนเลขที่ 1485/2539 สิ้นสุดในวันที่ 2 สิงหาคม 2549

2.2) ได้รับบัตรส่งเสริมการลงทุน เลขที่ 1608(2) /2545 ลงวันที่ 3 ตุลาคม 2545
จากคณะกรรมการส่งเสริมการลงทุนและได้รับสิทธิประโยชน์ ตามพระราชบัญญัติส่งเสริมการลงทุน
พ.ศ. 2520 (โครงการขยายกำลังการผลิตชิ้นไม้อัด 450,000 ลบ.ม.)
สิทธิประโยชน์ที่ได้รับและเงื่อนไข อาทิเช่น

-   ให้ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมรวมกันไม่เกินร้อยละ
    100 ของเงินลงทุนไม่รวมค่าที่ดินและทุนหมุนเวียนมีกำหนดเวลา 8
    ปีนับแต่วันที่เริ่มมีรายได้จากการประกอบกิจการนั้น

-   ให้ได้รับยกเว้นไม่ต้องนำเงินปันผลจากกิจการที่ได้รับการส่งเสริม
    ซึ่งได้รับยกเว้นภาษีเงินได้นิติบุคคลไปรวมคำนวณเพื่อเสียภาษีเงินได้ตลอดระยะเวลาที่ได้รับการส่งเสริม

-   บริษัทจะต้องตั้งโรงงานในท้องที่จังหวัดสุราษฏร์ธานี ภายในระยะเวลา 15 ปี
    นับแต่วันเปิดดำเนินการจะย้ายโรงงานไปตั้งในท้องที่อื่นมิได้
    เว้นแต่จะได้รับอนุญาตจากคณะกรรมการ

สิทธิประโยชน์ตามบัตรส่งเสริมการลงทุนเลขที่ 1608(2) /2545 สิ้นสุดในวันที่ 29 กุมภาพันธ์
2555

2.3 ) ได้รับบัตรส่งเสริมการลงทุน เลขที่ 1136(2) /2548 ลงวันที่ 14 กุมภาพันธ์ 2548
จากคณะกรรมการส่งเสริมการลงทุนและได้รับสิทธิประโยชน์ ตามพระราชบัญญัติส่งเสริมการลงทุน
พ.ศ. 2520 ในกิจการ ผลิตแผ่นใยไม้อัดความหนาแน่นปานกลาง (MEDIUM DENSITY
FIBERBOARD : MDF ) สิทธิประโยชน์ที่ได้รับและเงื่อนไข อาทิเช่น

-   ให้ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมรวมกันไม่เกินร้อยละ
    100 ของเงินลงทุนไม่รวมค่าที่ดินและทุนหมุนเวียนมีกำหนดเวลา 8
    ปีนับแต่วันที่เริ่มมีรายได้จากการประกอบกิจการนั้น

-   ให้ได้รับยกเว้นไม่ต้องนำเงินปันผลจากกิจการที่ได้รับการส่งเสริม
    ซึ่งได้รับยกเว้นภาษีเงินได้นิติบุคคลไปรวมคำนวณเพื่อเสียภาษีเงินได้ตลอดระยะเวลาที่ได้รับการส่งเสริม

-   บริษัทจะต้องตั้งโรงงานในท้องที่จังหวัดสุราษฏร์ธานี
    โดยสถานที่ตั้งโรงงานต้องไม่อยู่ในเขตหวงห้ามตามประกาศผังเมืองรวมของจังหวัด
    และต้องได้รับอนุญาตจากกระทรวงอุตสาหกรรมหรือส่วนราชการที่เกี่ยวข้องด้วย
    ภายในระยะเวลา 15 ปี นับแต่วันเปิดดำเนินการจะย้ายโรงงานไปตั้งในท้องที่อื่นมิได้

(2) การตลาดและการแข่งขัน

1.  กลยุทธ์ทางการตลาด

  1.1) คุณภาพของผลิตภัณฑ์

ความเป็นเลิศทางด้านคุณภาพของผลิตภัณฑ์
เป็นกลยุทธที่บริษัทให้ความสำคัญมากที่สุดนอกจากจะใช้เครื่องจักรที่ทันสมัยแล้ว
บริษัทยังได้พัฒนาเทคนิคในการผลิตให้เหมาะสมกับวัตถุดิบที่ใช้และสภาวะอากาศของประเทศไทย
มีการควบคุมการผลิตทุกขั้นตอน ตั้งแต่คุณภาพของชิ้นส่วนไม้ยางพาราที่ใช้เป็นวัตถุดิบ
จนถึงการทดสอบคุณภาพของสินค้าระหว่างผลิต โดยการสุ่มตัวอย่างไปทดสอบคุณสมบัติทางกายภาพ
เช่น ความหนาแน่นความแข็งแรง เป็นต้น เพื่อให้มั่นใจว่าแผ่นเอ็มดีเอฟ
ที่ผลิตได้มีคุณสมบัติตามที่กำหนด ด้วยระบบการผลิต และการควบคุมคุณภาพดังกล่าว
บริษัทจึงสามารถผลิตแผ่นเอ็มดีเอฟ ให้มีคุณสมบัติตามมาตรฐานสากล ได้แก่ มาตรฐาน JIS
ของญี่ปุ่น มาตรฐาน DIN ของเยอรมันนี มาตรฐาน ASTM ของสหรัฐอเมริกามาตรฐาน BSI
ของอังกฤษทำให้แผ่นเอ็มดีเอฟ ของบริษัทเป็นที่ยอมรับของตลาดต่างประเทศ

1.2) ต้นทุนผลิตภัณฑ์

บริษัทมุ่งที่จะพัฒนาเทคโนโลยีที่ใช้ในกระบวนการผลิต
และปรับปรุงการทำงานให้มีประสิทธิภาพอยู่เสมอ
โดยมีเป้าหมายที่จะใช้ประโยชน์จากเครื่องจักรให้ได้มากที่สุดและมีของเสียน้อยที่สุดเพื่อให้มีต้นทุนการผลิตต่ำและสามารถแข่งขันกับคู่แข่งที่จะเข้ามาในตลาดได้

ปัจจุบันบริษัท วนชัย เคมีคอล อินดัสทรี่ส์ จำกัด (บริษัทย่อย)
ได้ผลิตกาวเพื่อใช้เป็นวัตถุดิบในการผลิตแผ่นเอ็มดีเอฟ
และพัฒนาส่วนผสมของกาวให้เหมาะกับวัตถุดิบและเทคนิคการผลิตของบริษัท
ซึ่งนอกจากจะช่วยลดต้นทุนวัตถุดิบ และการพึ่งพาผู้ผลิตอื่นแล้ว
ยังทำให้ประสิทธิภาพของการผลิตดีขึ้นด้วย

1.3) ความพึงพอใจของลูกค้า

นอกจากกลยุทธ์ด้านคุณภาพและต้นทุนสินค้าแล้ว
บริษัทยังให้ความสำคัญต่อการบริการที่ดีต่อลูกค้าทั้งในการส่งมอบสินค้าให้ตรงต่อเวลา
และการให้บริการหลังการขาย ตลอดจนการรับเอาความคิดเห็นของลูกค้าเพื่อ

นำมาปรับปรุงแก้ไขข้อบกพร่องของผลิตภัณฑ์
นอกจากนี้บริษัทยังได้จัดให้มีการเผยแพร่ความรู้เกี่ยวกับผลิตภัณฑ์และการนำไปใช้งาน
ช่วยแนะนำและแก้ไขปัญหาในการผลิตของลูกค้าอยู่เสมอ

2. ลักษณะลูกค้า

1.  ลูกค้าในประเทศ

ลูกค้าในประเทศที่สำคัญ ได้แก่ผู้ผลิตรายใหญ่ในอุตสาหกรรมที่ใช้ไม้เป็นวัตถุดิบ เช่น
อุตสาหกรรมก่อสร้างและตกแต่ง อุตสาหกรรมเฟอร์นิเจอร์ อุตสาหกรรมผลิตตู้ลำโพง
และตัวแทนจำหน่าย ซึ่งส่วนใหญ่เป็นร้านจำหน่ายวัสดุก่อสร้างประเภทไม้
ซึ่งมีการติดต่อสั่งซื้อผลิตภัณฑ์ต่างๆของกลุ่มวนชัยอย่างต่อเนื่องมาเป็นเวลานาน
บริษัทและบริษัทย่อยมีความสัมพันธ์อันดีกับลูกค้าเหล่านี้มาโดยตลอด
นอกจากนี้บริษัทได้มีการเผยแพร่ความรู้เกี่ยวกับผลิตภัณฑ์ใหม่ๆและการนำไปใช้งาน
ตลอดจนได้แนะนำในการเลือกเครื่องจักรและเทคนิคการผลิต
นอกจากนี้การที่กลุ่มวนชัยวางตำแหน่งตนเองเป็นผู้ผลิตป้อนให้แก่อุตสาหกรรมอื่นโดยไม่เข้าไปแข่งขันกับลูกค้า
จึงไม่มีความขัดแย้งทางผลประโยชน์ ทำให้ได้รับความไว้วางใจอย่างสูง

2.  ลูกค้าต่างประเทศ

ลูกค้าต่างประเทศจะเป็นผู้ผลิตในอุตสาหกรรมก่อสร้างและตกแต่ง อุตสาหกรรมเฟอร์นิเจอร์
ซึ่งจะมีความรู้ในตัวสินค้าเป็นอย่างดี และจะให้ความสำคัญอย่างมากต่อคุณภาพสินค้า
โดยจะสั่งซื้อผ่านบริษัทนายหน้าหรือบริษัทผู้นำเข้าส่งออกรายใหญ่

ทั้งนี้บริษัทและบริษัทย่อยได้มีการกระจายฐานลูกค้าทั้งในและต่างประเทศและไม่มีนโยบายพึ่งพิงลูกค้ารายใดรายหนึ่ง

2.  . การจำหน่ายและช่องทางการจำหน่าย

ตลาดของผลิตภัณฑ์ของบริษัทและบริษัทย่อยมีทั้งตลาดในประเทศและตลาดต่างประเทศ
โดยที่ผลิตภัณฑ์ขั้นต้น ได้แก่ แผ่นเอ็มดีเอฟ และแผ่นปาร์ติเกิ้ล ส่วนผลิตภัณฑ์ที่เพิ่มมูลค่าได้แก่
แผ่นเอ็มดีเอฟและแผ่นปาร์ติเกิ้ลปิดผิว จะจำหน่ายทั้งในและต่างประเทศ
ลูกค้าส่วนใหญ่จะมีความต้องการผลิตภัณฑ์หลายประเภทจากบริษัทหรือบริษัทย่อย
ดังนั้นเพื่อเป็นการอำนวยความสะดวกให้กับลูกค้า
และเพื่อให้เกิดประสิทธิภาพสูงสุดในการดำเนินการทางการตลาด จึงได้ให้ บริษัท วูดเทค
อินเตอร์เนชั่นแนล จำกัด ซึ่งเป็นบริษัทย่อยที่บริษัทถือหุ้นทั้งหมด
เป็นผู้ดำเนินการทางการตลาดและจำหน่ายผลิตภัณฑ์ของบริษัทและบริษัทย่อยอื่นๆ
โดยมีเจ้าหน้าที่การตลาดทำหน้าที่ติดต่อสอบถามลูกค้าเพื่อให้ทราบถึงชนิด
และปริมาณของผลิตภัณฑ์ที่ต้องการใช้
และแจ้งให้แก่บริษัทและบริษัทย่อยอื่นๆเพื่อวางแผนการผลิตให้สอดคล้องกับความต้องการของลูกค้าโดยบริษัทและบริษัทย่อยจะจ่ายค่านายหน้าและค่าบริการทางการขาย
ให้กับ บริษัท วูดเทค อินเตอร์เนชั่นแนล จำกัด ในอัตราร้อยละ 1.0
ของมูลค่าขายที่ขายให้กับลูกค้าในประเทศที่ไม่ใช่บริษัทในเครือ และอัตราร้อยละ 0.8
ของมูลค่าขายที่ขายให้กับลูกค้าต่างประเทศ

3.1) ช่องทางการจัดจำหน่ายในประเทศ

บริษัทมีนโยบายการขายตรงเน้นการขายให้กับลูกค้าที่เป็นโรงงานผู้ผลิต เพื่อการส่งออกเป็นหลัก
เพื่อลดความเสี่ยงจากปัญหาสภาพคล่องของลูกค้า

สำหรับการขายผ่านตัวแทนจำหน่าย ตัวแทนจำหน่ายส่วนใหญ่เป็นร้านจำหน่ายวัสดุก่อสร้างประเภทไม้
ปัจจุบันบริษัทและบริษัทย่อยมีตัวแทนจำหน่ายประมาณ 90 ราย
ตัวแทนจำหน่ายจะเป็นผู้ขายผลิตภัณฑ์ของบริษัทและบริษัทย่อยให้แก่ผู้ผลิตรายย่อย ลูกค้าปลีก
และผู้ใช้อื่นๆต่อไป สำหรับปี 2548 การขายในประเทศยังคงเน้นการขายผ่านโรงงานผู้ผลิตส่งออก
และขายผ่านตัวแทนจำหน่ายสำหรับลูกค้าทั่วไป เพื่อลดความเสี่ยงในการชำระหนี้
บริษัทจะเน้นการขายผ่านลูกค้าที่มีสภาพคล่องเพียงพอ โดยในปี 2548
บริษัทมีสัดส่วนขายตรงให้กับโรงงานต่อขายผ่านตัวแทนจำหน่ายประมาณ 63:37

3.2) ช่องทางการจัดจำหน่ายต่างประเทศ

สำหรับช่องทางการจำหน่ายต่างประเทศ
จะมีบริษัทผู้นำเข้าส่งออกเป็นนายหน้าให้กับผู้ผลิตในอุตสาหกรรมต่างๆในต่างประเทศ
โดยบริษัทที่เป็นนายหน้าจะเป็นผู้ติดต่อระหว่างลูกค้ากับบริษัท
และลูกค้าจะทำการสั่งซื้อโดยตรงกับบริษัทต่อไป ทั้งนี้ในตลาดต่างประเทศหลักๆ เช่น จีน
จะมีนายหน้าอยู่ 3 กลุ่ม โดยดูแลผู้ผลิตที่เป็นนักลงทุนจากไต้หวัน นักลงทุนจากฮ่องกง
และผู้ผลิตที่เป็นชาวจีนเอง สำหรับตลาดเกาหลีใต้จะมีนายหน้า 1
รายในการช่วยดูแลตลาดและลูกค้า โดยนายหน้าเหล่านี้จะทำหน้าที่หาข้อมูลทางการตลาด
เยี่ยนเยียนลูกค้าเพื่อสร้างความสัมพันธ์และรายงานข้อมูลกลับมายังบริษัท
ทั้งนี้บริษัทไม่มีปัญหาในเรื่องการพึ่งพิงนายหน้า
เนื่องจากปัจจุบันบริษัทมีฐานลูกค้าที่กว้างและติดต่อโดยตรงกับลูกค้า ส่วนตลาดในไต้หวันจะมีผู้นำเข้า
(Importer) 2 ราย ซึ่งจะซื้อสินค้าโดยตรงจากบริษัท เพื่อนำไปขายต่อในประเทศอีกทอดหนึ่ง
อย่างไรก็ตามบริษัทได้ทำความรู้จักและสร้างความสัมพันธ์กับ Importer
รายอื่นในตลาดไต้หวันอย่างต่อเนื่อง เพื่อเป็นการป้องกันปัญหาการพึ่งพิงทางการค้า

สัดส่วนการจำหน่ายในประเทศต่อการส่งออกไปจำหน่ายต่างประเทศของบริษัทและบริษัทย่อยรวมมีสัดส่วนประมาณ
43:57
โดยกลุ่มประเทศที่บริษัทและบริษัทย่อยส่งผลิตภัณฑ์ออกไปจำหน่ายส่วนใหญ่เป็นประเทศในเอเชียตะวันออก
ได้แก่ เกาหลีใต้, ไต้หวัน, จีน, และฮ่องกง และมีประเทศในเอเชียตะวันออกเฉียงใต้ ได้แก่
สิงคโปร์ , มาเลเชีย และอินโดนีเซีย

  4. ภาวะอุตสาหกรรมและการแข่งขัน

  ภาพรวมอุตสาหกรรม

โดยภาพรวมในปี 2548 ผลิตภัณฑ์หลักของบริษัทและบริษัทย่อย คือ แผ่นเอ็มดีเอฟ และแผ่นปาร์ติเกิ้ล
ซึ่งใช้ในอุตสาหกรรมก่อสร้างและตกแต่ง อุตสาหกรรมเฟอร์นิเจอร์
ตลาดในประเทศผลิตภัณฑ์แผ่นปาร์ติเกิ้ล มีการแข่งขันค่อนข้างรุนแรง
เนื่องจากภาวะอุตสาหกรรมก่อสร้างชะลอตัวลง ประกอบกับกำลังการผลิตในอุตสาหกรรมมีมากขึ้น
ส่วนผลิตภัณฑ์แผ่นเอ็มดีเอฟ ความต้องการในตลาดยังมีอยู่มาก ทำให้การแข่งขันยังไม่รุนแรง

มูลค่าการส่งออกไม้และผลิตภัณฑ์ไม้ของไทยปี 2547 – 2548

หน่วย : ล้านบาท

  ---------------------------- ----------- --------- ---------------------
  รายการ                       ปี 2548      ปี 2547    อัตราการขยายตัว (%)

                                                     ปี48/ ปี47

  ไม้และผลิตภัณฑ์ไม้                                      

  1. ไม้แปรรูป                   8,203.1     8,444.9   -2.86

  2. แผ่นไม้วีเนียร์                353.5       364.4     -2.99

  3. ไม้อัด                      5,951.0     4,368.1   36.24

  4. Fiber Board               5,187.8     4,601.6   12.74

  5. ไม้และผลิตภัณฑ์ไม้อื่น ๆ         2,608.1     3,177.9   -17.93
  ---------------------------- ----------- --------- ---------------------

ที่มา : กรมเจรจาการค้าระหว่างประเทศ กระทรวงพาณิชย์ โดยความร่วมมือของกรมศุลกากร

จากตารางอ้างอิงมูลค่าการส่งออกไม้และผลิตภัณฑ์ไม้ปี 2548 เปรียบเทียบปี 2547
มูลค่าการส่งออกผลิตภัณฑ์ไม้แปรรูปและแผ่นวีเนียร์ลดลงเล็กน้อย
เนื่องจากมีการส่งออกในรูปของผลิตภัณฑ์ไม้อัดและในรูปชิ้นส่วนเฟอร์นิเจอร์เพิ่มขึ้น

สำหรับอุตสาหกรรมไม้และเครื่องเรือนปี 2548
ยังคงมีการขยายตัวอีกตามอัตราการขยายตัวทางเศรษฐกิจแต่อยู่ในภาวะชะลอตัว
อีกทั้งยังเผชิญกับภาวะการแข่งขันมากขึ้น ทั้งจากผู้ผลิตภายในประเทศเองและผู้ผลิตจากต่างประเทศ

แผ่นปาร์ติเกิ้ลยังนิยมนำไปทำตู้ลำโพง ตัวโครงโทรทัศน์ขนาดใหญ่และเฟอร์นิเจอร์ที่ใช้ประกอบชุด
Home Theatre นอกจากนี้แผ่นปาร์ติเกิ้ลและแผ่นเอ็มดีเอฟ
เป็นผลิตภัณฑ์ที่นำไปใช้ทดแทนไม้อัดเนื่องจากมีราคาที่ถูกกว่าและการนำไปใช้งานที่เหมือนกัน
ซึ่งสามารถลดการนำเข้าไม้อัดจากต่างประเทศได้ด้วย ดังนั้นแนวทางการพัฒนาอุตสาหกรรม
จึงมุ่งเน้นไปในการพัฒนาคุณภาพให้เป็นที่ยอมรับมากยิ่งขึ้น เช่น
การดำเนินการตรวจสอบระบบการจัดการด้านคุณภาพ (ISO 9001)
การพัฒนาคุณภาพให้เหมาะสมกับสภาพการใช้งาน เป็นต้น และต้องพัฒนาในด้านการลดต้นทุน
เพื่อให้สามารถแข่งขันกับผู้ผลิตจากประเทศอื่น ๆ ได้
ซึ่งจะต้องลงทุนเพื่อปรับปรุงเครื่องจักรให้มีคุณภาพสูงขึ้นด้วย

ตลาดในประเทศ

  ----------------------------------------- -------------- --------------
  ตลาดภายในประเทศ                           MDF            Particle Board

  จำนวนผู้ผลิตรายใหญ่ในอุตสาหกรรม (ราย)          5              11

  กำลังการผลิตรวมของผู้ผลิตในอุตสาหกรรม ต่อปี       960,000        2,670,000
  (ลบ.ม.)*                                                 

  กำลังการผลิตของบริษัทและบริษัทย่อยต่อปี (ลบ.ม.)    270,000        900,000

  กำลังการผลิตของบริษัทและบริษัทย่อย /             28.13          33.71
  กำลังการผลิตรวมของผู้ผลิตในอุตสาหกรรม (%)                      

  อัตราการใช้กำลังการผลิตของบริษัทและบริษัทย่อย (%)  100            90
  ----------------------------------------- -------------- --------------

* กำลังการผลิตของผู้ผลิตรายใหญ่

  (หน่วย : ลูกบาศก์เมตรต่อปี)

+-------------------------+-------+------------------------+----------+
| ผู้ผลิต                    | MDF   | ผู้ผลิต                   | Particle |
|                         |       |                        | Board    |
+-------------------------+-------+------------------------+----------+
| บริษัท วนชัย กรุ๊ป จำกัด      | 27    | ปาร์ติเกิ้ล + วนชัย พาเนล   | 900,000  |
| (มหาชน)                 | 0,000 | อินดัสทรี่ส์                |          |
+-------------------------+-------+------------------------+----------+
| บริษัท เมโทร เอ็ม.ดี.เอฟ    | 27    | บริษัท พาเนล พลัส จำกัด    | 450,000  |
| บอร์ด จำกัด               | 0,000 |                        |          |
+-------------------------+-------+------------------------+----------+
| บริษัท อะโกรไลน์ จำกัด      | 9     | บริษัท เมโทรปาร์ติเกิล จำกัด | 300,000  |
|                         | 0,000 |                        |          |
+-------------------------+-------+------------------------+----------+
| บริษัท เอ็ม ดี เอฟ บางนา    | 9     | บริษัท ระยองปาร์ติเกิล จำกัด | 300,000  |
| จำกัด                    | 0,000 |                        |          |
+-------------------------+-------+------------------------+----------+
| บริษัท สยามไฟเบอร์บอร์ด     | 24    | บริษัท กรีนพาเนล จำกัด     | 180,000  |
| จำกัด                    | 0,000 |                        |          |
+-------------------------+-------+------------------------+----------+
|                         |       | บริษัท ส. กิจชัย จำกัด      | 120,000  |
+-------------------------+-------+------------------------+----------+
|                         |       | บริษัท พังงา พาราวู้ด จำกัด  | 120,000  |
+-------------------------+-------+------------------------+----------+
|                         |       | บริษัท เอเชีย พาเนล จำกัด  | 105,000  |
+-------------------------+-------+------------------------+----------+
|                         |       | บริษัท สยามริโซ จำกัด      | 90,000   |
+-------------------------+-------+------------------------+----------+
|                         |       | บริษัท ไทยเจริญ จำกัด      | 60,000   |
+-------------------------+-------+------------------------+----------+
|                         |       | บริษัท สหชัยปาร์ติเกิ้ลบอร์ด   | 45,000   |
|                         |       | จำกัด                   |          |
+-------------------------+-------+------------------------+----------+

ที่มา : สภาอุตสาหกรรม และ การสำรวจของบริษัท

ผลิตภัณฑ์หลักของบริษัทและบริษัทย่อย คือ แผ่นเอ็มดีเอฟ และ แผ่นปาร์ติเกิ้ล
ซึ่งใช้ในอุตสาหกรรมก่อสร้างและตกแต่ง อุตสาหกรรมเฟอร์นิเจอร์ เป็นหลัก ภาพรวมในปี 2548
มีการแข่งขันที่รุนแรง เนื่องจากมีกำลังการผลิตใน

อุตสาหกรรมเพิ่มขึ้น โดยเฉพาะอุตสาหกรรมผลิตแผ่นปาร์ติเกิ้ล
อย่างไรก็ตามบริษัทได้มีการปรับปรุงกลยุทธ์การจำหน่ายผลิตภัณฑ์
ให้สอดคล้องกับความต้องการของตลาดให้เหมาะสม
ประกอบกับการปรับปรุงพัฒนาด้านการบริหารต้นทุน และพัฒนาคุณภาพสินค้าให้เหมาะสมกับการใช้งาน
และปรับปรุงพัฒนาระบบการบริหารงานภายใต้ระบบการจัดการ ISO 9001
เพื่อให้สามารถเป็นที่ยอมรับและแข่งขันกับผู้ผลิตอื่นในอุตสาหกรรมนี้ได้อย่างมีประสิทธิภาพ

แผ่นเอ็มดีเอฟ

ในอุตสาหกรรมผลิตแผ่นเอ็มดีเอฟ ประเทศไทยมีผู้ผลิตรายใหญ่ 5 ราย มีกำลังการผลิตรวมประมาณ
840,000 ลบ.ม. ต่อปี โดยที่บริษัทเป็นหนึ่งในผู้ผลิตรายใหญ่ มีกำลังการผลิต 270,000 ลบ.ม
ต่อปี ความต้องการของตลาดในประเทศยังไม่เพียงพอต่อกำลังการผลิต
ผู้ผลิตแต่ละรายต้องมีการขายส่งออก เพื่อทดแทนกำลังการผลิตที่เหลือ
แต่แนวโน้มความต้องการแผ่นเอ็มดีเอฟของตลาดในประเทศ มีความต้องการเพิ่มขึ้นอย่างต่อเนื่อง
ดังนั้นบริษัท วนชัย พาเนล อินดัสทรี่ส์ จำกัด (ซึ่งเป็นบริษัทย่อย)
ได้ลงทุนผลิตแผ่นเอ็มดีเอฟโดยมีกำลังการผลิต 210,000 ลบ.ม. ต่อปี
ซึ่งคาดว่าจะสามารถผลิตและจำหน่ายได้ในปี 2549 เพื่อรักษาความเป็นผู้นำของอุตสาหกรรม

แผ่นปาร์ติเกิ้ล

ปี 2548 บริษัทย่อยของบริษัท มีกำลังการผลิตแผ่นปาร์ติเกิ้ลรวม 900,000 ลบ.ม.ต่อปี
คิดเป็นประมาณ 34% ของกำลังการผลิตแผ่นปาร์ติเกิ้ลทั้งประเทศ โดยในปี 2548
บริษัทย่อยของบริษัทได้ผลิตและจำหน่ายได้เต็มกำลังการผลิต

  ตลาดต่างประเทศ

ภาพรวมในปี 2548 บริษัทมีการส่งออกแผ่นเอ็มดีเอฟได้เพิ่มขึ้นกว่าปี 2547
เนื่องจากความต้องการของตลาดยังมีอยู่อย่างต่อเนื่อง การแข่งขันจึงไม่ค่อยรุนแรง
เช่นเดียวกันกับผลิตภัณฑ์แผ่นปาร์ติเกิ้ล บริษัทย่อยของบริษัทมีการส่งออกได้เพิ่มขึ้นประมาณ 43%
ตามกำลังการผลิตที่มีเพิ่มขึ้น แต่ภาวะการแข่งขันในตลาดส่งออกมีค่อนข้างสูง
ทำให้มีการแข่งขันด้านราคาค่อนข้างมาก ดังนั้นเพื่อชดเชยกับการแข่งขันที่ค่อนข้างสูงมากนี้
บริษัทได้ปรับสัดส่วนการจำหน่ายในแต่ละตลาด โดยพยายามรักษาส่วนแบ่งในตลาดเดิม
และขยายตัวสู่ตลาดใหม่ เช่น เอเชียใต้ โดยเน้นการผลิตให้เต็มกำลังการผลิต
และรักษาคุณภาพสินค้าและปรับปรุงประสิทธิภาพการผลิตให้มีต้นทุนการผลิตที่สอดคล้องและสามารถแข่งขันในตลาดได้

  (3) การจัดหาผลิตภัณฑ์หรือบริการ

  บริษัทและบริษัทย่อยมีสถานที่ตั้งโรงงานที่ทำการผลิต และกำลังการผลิต ดังนี้

+---------------+------------------------+--------------+-------------+
| บริษัท          | สถานที่ตั้งโรงงาน          | ผลิต          | กำลัง        |
|               |                        | ภัณฑ์ที่ทำการผลิต | การผลิต(ต่อปี) |
+---------------+------------------------+--------------+-------------+
| วนชัยกรุ๊ป       | 22/1 ถ.บ้านบึง-เนินโมก    | แผ่น เอ็ม ดี    | 270,000     |
|               | ต.หนองอิรุณ              | เอฟ          | ลบ.ม        |
|               |                        |              |             |
|               | อ.บ้านบึง จ.ชลบุรี         | แ            | 3,600,000   |
|               |                        | ผ่นผิวประตูลูกฟัก | แผ่น         |
+---------------+------------------------+--------------+-------------+
| ปา            | 22/2 ถ.บ้านบึง-เนินโมก    | แผ่นปาร์ติเกิ้ล   | 150,000     |
| ร์ติเกิ้ลแพลนเนอร์ | ต.หนองอิรุณ              |              | ลบ.ม        |
|               |                        |              |             |
|               | อ.บ้านบึง จ.ชลบุรี         |              |             |
+---------------+------------------------+--------------+-------------+
| วนชัย พาเนล    | 8/8 หมู่ 1 ต.เขานิพันธ์     | แผ่นปาร์ติเกิ้ล   | 750,000     |
| อินดัสทรี่ส์       | อ.เวียงสระ              |              | ลบ.ม        |
|               |                        | แผ           |             |
|               | จ.สุราษฏร์ธานี            | ่นปาร์ติเกิ้ลปิดผิว |             |
+---------------+------------------------+--------------+-------------+
| วนชัย เคมีคอล   | 10 ซอย จี-14            | กาวย         | 176,000 ตัน  |
| อินดัสทรี่ส์       | ถนนปกรณ์สงเคราะห์ราษฏร์   | ูเรียฟอร์มัลดีไฮด์ |             |
|               |                        |              |             |
|               | ต.มาบตาพุด อ.เมือง       |              |             |
|               | จ.ระยอง                |              |             |
+---------------+------------------------+--------------+-------------+

นโยบายการผลิตที่สำคัญ

บริษัทและบริษัทย่อยเน้นความเป็นเลิศด้านคุณภาพของผลิตภัณฑ์
ตลอดจนความสม่ำเสมอในคุณภาพของผลิตภัณฑ์ มีการควบคุมการผลิตทุกขั้นตอนตั้งแต่วัตถุดิบ
จนถึงการทดสอบคุณภาพของสินค้าระหว่างผลิตทุกขั้นตอนถึงสินค้าสำเร็จรูป
เพื่อให้คุณภาพของสินค้าเป็นที่ยอมรับของลูกค้า ภายใต้ต้นทุนที่สามารถแข่งขันได้
บริษัทมีนโยบายการผลิตตามคำสั่งซื้อของลูกค้า รวมทั้งการผลิตเพื่อให้มีสินค้าคงคลังประมาณ 1
เดือน

นอกจากนี้การเน้นนโยบายการผลิตและระบบงานที่มีคุณภาพ
บริษัทและบริษัทย่อยจึงได้รับการรับรองมาตรฐาน ISO 9001 สำหรับบริษัท วนชัย กรุ๊ป จำกัด
(มหาชน) บริษัท ปาร์ติเกิ้ล แพลนเนอร์ และ บริษัท วนชัย พาเนล อินดัสทรี่ส์ จำกัด

การจัดหาวัตถุดิบ

วัตถุดิบหลักที่ใช้ในการผลิตมี 4 ประเภท คือ

1.  ไม้ยางพารา

ไม้ยางพาราเป็นวัตถุดิบที่หาได้จากในประเทศทั้งหมด
โดยมีบริษัทผู้ค้าไม้ยางพาราท่อนเป็นผู้เข้าไปประมูลซื้อไม้สวนยางพาราที่หมดอายุในการกรีดยางแล้วจากชาวสวนยาง
แล้วจึงเข้าไปตัดต้นยางเพื่อนำออกไปจำหน่าย
โดยส่วนของลำต้นขนาดใหญ่จะจำหน่ายให้กับผู้ผลิตไม้แปรรูปและผู้ผลิตเฟอร์นิเจอร์ส่วนของลำต้นขนาดเล็กและกิ่งไม้ซึ่งมีราคาถูกกว่าจะนำมาจำหน่ายให้แก่บริษัท
ปัจจุบันบริษัทได้มีการซื้อผ่านพ่อค้าคนกลางซึ่งไปรับไม้จากสวนยางต่าง ๆ อีกที
เพื่อความสะดวกในด้านลักษณะวัตถุดิบที่ต้องการ ปริมาณที่คงที่ และการส่งมอบ
ทั้งนี้ราคาขายจากต้นแหล่งวัตถุดิบเป็นราคาตามตลาดที่เปิดเผย
จึงไม่มีปัญหาด้านการโก่งราคาจากพ่อค้าคนกลาง
นอกจากนั้นบริษัทยังรับซื้อเศษไม้ที่เหลือจากการแปรรูปจากผู้ผลิตไม้แปรรูป
การซื้อไม้ยางพาราจะกำหนดเวลาและปริมาณ ให้สอดคล้องกับแผนการผลิตของบริษัท
และมีการสต๊อกไว้เพียงพอสำหรับการผลิตประมาณ 2 เดือนล่วงหน้า
ไม้ยางพาราส่วนใหญ่ที่ซื้อจะมาจากสวนยางพาราในจังหวัดระยอง,จันทบุรีและตราด
ซึ่งอยู่ใกล้โรงงาน ส่วนโรงงานบริษัท วนชัย พาเนล อินดัสทรี่ส์ จำกัด
ซึ่งตั้งอยู่จังหวัดสุราษฏร์ธานีจะซื้อไม้ยางพาราจากจังหวัดทางภาคใต้

นอกจากนี้บริษัทยังมีการสั่งซื้อไม้ยางจากภาคใต้เป็นครั้งคราว
ในกรณีที่เกิดภาวะการขาดแคลนไม้ยางพาราหรือราคาสูงเกินไป
บริษัทยังสามารถปรับขบวนการผลิตให้ใช้พืชมีเส้นใยอื่นๆ เช่นไม้ยูคาลิปตัส เป็นวัตถุดิบได้

2. กาว

วัตถุดิบสำคัญรองลงมาจากไม้ยางพารา คือ กาวยูเรียฟอร์มัลดีไฮด์
ซึ่งเป็นสารที่ยึดเกาะเส้นใยไม้อัดเข้าด้วยกัน
จึงมีความสำคัญต่อกระบวนการผลิตและคุณภาพของผลิตภัณฑ์ที่ได้ ปัจจุบันบริษัทได้สั่งซื้อกาวจากบริษัท
วนชัย เคมีคอล อินดัสทรี่ส์ จำกัด
ซึ่งเป็นบริษัทย่อยของบริษัทซึ่งใช้เทคโนโลยีการผลิตจากต่างประเทศและได้พัฒนา Know How
การผลิตของบริษัทเองเพื่อให้ได้วัตถุดิบกาวที่มีคุณภาพเหมาะสมต่อวัตถุดิบและกระบวนการผลิตของบริษัทและบริษัทย่อย
และมีการซื้อกาวจากผู้ผลิตในประเทศมาเลเซียบ้างตามความจำเป็น เนื่องจากบริษัท วนชัย
เคมีคอล อินดัสทรี่ส์ จำกัด

ผลิตกาวได้ไม่ทันตามความต้องการ และต้องการเปรียบเทียบคุณภาพกับผู้ผลิตกาวในตลาดด้วย บริษัท
วนชัย เคมีคอล อินดัสทรี่ส์ จำกัด ได้เริ่มดำเนินการผลิตและจำหน่ายได้เมื่อต้นปี 2540
สำหรับวัตถุดิบที่ใช้ในการผลิตกาว คือ Methanol และ Urea ในส่วนของ Methanol
ปัจจุบันบริษัทได้สั่งจาก Supplier หลักที่ ประเทศสิงคโปร์ ซึ่งเป็น Trading
ในการนำเข้าจากประเทศซาอุดิอาระเบีย ซึ่งมีคุณภาพดี
ส่วนกรณีที่จำเป็นต้องมีการนำเข้าอย่างเร่งด่วนจะมี Trading จาก มาเลเซีย เป็นผู้จัดหา
Methanol ให้ตามความต้องการ โดย Methanol ในกรณีเร่งด่วนนี้ จะมี Origin จาก
ประเทศมาเลเซียและอินโดนีเซีย ในส่วนของ Urea จะมีแหล่งผลิตอยู่ในประเทศอินโดนีเซีย
ซึ่งบริษัทจะสั่งผ่าน Supplier ในประเทศไทย ซึ่งเป็น Trading ของผู้ผลิต โดยสลับกับ Urea
จากประเทศมาเลเซีย ที่บริษัทสั่งผ่าน Trading จาก ประเทศมาเลเซีย

  3. สีเคลือบแผ่นผิวประตูลูกฟัก

สีเคลือบเป็นวัตถุดิบสำคัญอีกอันหนึ่งสำหรับแผ่นผิวประตูลูกฟัก โดยจะใช้เป็นสีรองพื้น
เพื่อป้องกันความชื้น และเพื่อความสะดวกของลูกค้าในการทาสีจริง
สีเคลือบที่ใช้จะมีน้ำเป็นองค์ประกอบ (Water Borne Latex Paint)
มีคุณสมบัติที่เหมาะกับการใช้งานดังกล่าว เดิมบริษัทสั่งซื้อสีเคลือบนี้จากบริษัทผู้ผลิตในต่างประเทศ
ในปัจจุบันบริษัทสั่งซื้อสีเคลือบนี้จากบริษัทผู้ผลิตและจำหน่ายในประเทศ
ซึ่งได้พัฒนาสีเคลือบที่บริษัทซื้อให้เหมาะสมกับการใช้งานของบริษัท

4. สารเคมี

สารเคมีที่สำคัญได้แก่ สารเร่งแข็ง สารต้านทานการดูดซึมความชื้น
สารป้องกันเชื้อราและรักษาสภาพไม้ เป็นต้น
บริษัทจะสั่งซื้อสารเคมีเหล่านี้จากต่างประเทศเองหรือสั่งจากตัวแทนจำหน่ายในประเทศ
ในส่วนของบริษัท วนชัย เคมีคอล อินดัสทรี่ส์ จำกัด (ผลิตกาว) จะมีการสั่งซื้อ ยูเรีย และ
Methanol จากต่างประเทศเป็นส่วนใหญ่

ทั้งนี้บริษัทและบริษัทย่อยมีสัดส่วนการซื้อวัตถุดิบในประเทศต่อการซื้อจากต่างประเทศ ณ สิ้นปี
2548คิดเป็นประมาณ 60:40

ขั้นตอนและเทคโนโลยีการผลิต

  กระบวนการผลิตแผ่นเอ็มดีเอฟ

กระบวนการผลิตแผ่นเอ็มดีเอฟ เริ่มต้นด้วยการเตรียมชิ้นไม้สับ บดชิ้นไม้สับให้เป็นเส้นใยไม้
นำมาผสมสารยึดเกาะ (Urea Formaldehyde Resin)
ผ่านเข้าขบวนการอบเพื่อให้เส้นใยไม้ได้ความชื้นที่เหมาะสม
แล้วส่งไปอัดร้อนด้วยระบบการอัดแบบต่อเนื่อง (Continuous Press) คุณภาพของแผ่นเอ็มดีเอฟ
ที่ผ่านกระบวนการดังกล่าวนี้จะได้ไม้เนื้อเดียวกันที่มีความแข็งแรงและมีแรงยึดเหนี่ยวภายในสูง
รวมทั้งมีความหนาเท่ากันตลอดทั้งแผ่นและมีคุณสมบัติใกล้เคียงแผ่นไม้ธรรมชาติสามารถใช้งานแทนไม้จริงได้เป็นอย่างดี

กระบวนการผลิตแผ่นผิวประตูลูกฟัก

กระบวนการผลิตแผ่นผิวประตูลูกฟักจะเหมือนกับการผลิตแผ่นเอ็มดีเอฟ จะต่างกันที่
หลังจากผ่านขบวนการอัดเย็น
แผ่นเส้นใยไม้จะถูกส่งเข้าเครื่องอัดร้อนลงบนแม่พิมพ์ที่ติดตั้งอยู่โดยใช้ระบบการอัดเป็นชั้น (Multi
Opening Press) ทำการอัดออกมาเป็นแผ่นผิวประตูลูกฟักรูปแบบและลวดลายตามแบบแม่พิมพ์
หลังจากนั้นจะถูกส่งเข้าไปยังห้องปรับสภาพความชื้นของแผ่นผิวประตูลูกฟักให้เหมาะสม
และส่งไปตัดขนาดเพื่อให้ได้ตามมาตรฐานที่กำหนด หลังจากนั้นจะถูกส่งเข้าเครื่องพ่นสี
เพื่อพ่นสีรองพื้นเพื่อป้องกันความชื้นและเพื่อความสะดวกต่อลูกค้าในการทำสีจริงก่อนที่จะทำการบรรจุและจัดส่งให้ลูกค้าต่อไป

กระบวนการผลิตแผ่นไม้พื้นสำเร็จรูป

กระบวนการผลิตแผ่นพื้นไม้สำเร็จรูป เริ่มต้นด้วยการนำแผ่นใยไม้อัดความหนาแน่นสูง (HDF)
มาปิดผิวทั้งสองด้านด้วยกระดาษชุบเมลามีน โดยใช้เครื่องอัดร้อน (Hot Press)
หลังจากนั้นนำแผ่นไม้ที่ปิดผิวแล้ว ผ่านเครื่องซอย เพื่อตัดให้ได้ขนาดของแผ่นไม้พื้นที่ต้องการ
ซึ่งแผ่นไม้ที่ผ่านการซอยให้ได้ขนาดแล้วจะถูกส่งผ่านเครื่องทำลิ้น และเซาะร่อง
ทั้งทางด้านความยาวและทางด้านความกว้างของแผ่นไม้พื้น แผ่นไม้พื้นสำเร็จรูปที่ผลิตได้
จะผ่านขั้นตอนการตรวจสอบคุณภาพและบรรจุลงกล่อง ก่อนการจัดส่งให้ลูกค้าต่อไป

ผลกระทบต่อสิ่งแวดล้อม

บริษัทตระหนักถึงความรับผิดชอบต่อสภาพแวดล้อมและผลกระทบอันอาจเกิดต่อสิ่งแวดล้อมหรือที่จะก่อให้เกิดอันตรายหรือความเดือดร้อนรำคาญแก่ผู้อยู่ใกล้เคียง
แม้ว่าในกระบวนการผลิตจะไม่ได้ใช้สารเคมีและกรรมวิธีการผลิตที่เป็นอันตรายต่อสภาพแวดล้อม
และวัตถุดิบที่เหลือใช้ก็จะเป็นเศษไม้ซึ่งจะถูกนำกลับไปใช้หรือทำลายอย่างถูกวิธี

เครื่องจักรในการผลิตก็ถูกออกแบบมาเพื่อกำจัดมลภาวะที่เกิดขึ้นในขบวนการผลิต
ทั้งนี้ที่ผ่านมาบริษัทไม่มีข้อพิพาทในเรื่องสิ่งแวดล้อมแต่อย่างใด

(4) งานที่ยังไม่ได้ส่งมอบ

  ไม่มีงานที่ยังไม่ส่งมอบที่มีมูลค่ามากกว่าร้อยละ 10 ของรายได้รวม